དེ་ལྟར་གོང་དུ་བཤད་པ་ལྟར་མ་རྒན་སེམས་ཅན་རྣམས་ལ་བཀའ་དྲིན་གསོ་ཚུལ་མང་པོ་ཡོད་ཀྱང་།མདོར་བསྡུས་ན་བདེ་བ་ལ་འགོད་འདོད་དང་།སྡུག་བསྔལ་ལས་བསྒྲལ་འདོད་རྣམ་པ་གཉིས་སུ་འདུ་བ་ཡིན།དེ་ཡང་འགྲོ་དྲུག་སེམས་ཅན་ཐམས་ཅད་བདེ་བ་ལ་འགོད་འདོད་ནི་ཡིད་འོང་གི་བྱམས་པ་ཡིན་ཞིང་།མ་ཟད་སེམས་ཅན་ཐམས་ཅད་ལའང་ཡིད་འོང་གི་བྱམས་པའི་སེམས་ཀྱང་བསྐྱེད་དགོས་པ་ཡིན།བསྐྱེད་ཚུལ་ཡང་།སྔར་ཨ་མ་རྒན་མོ་ཞིག་གིས་དགེ་བཤེས་པོ་ཏོ་བ་ལ་སེམས་ཅན་ཐམས་ཅད་ལ་ཡིད་འོང་གི་བྱམས་པ་ཇི་ལྟར་བྱས་ནས་བསྐྱེད་དགོས་ཞུས་པས།དེའི་ལན་དུ་དགེ་བཤེས་པོ་ཏོ་བས་ཡིད་འོང་གི་བྱམས་པ་ནི་ཁྱོད་ཀྱི་བུ་ཐོད་ལེ་ཀོར་ལ་ཇི་ལྟར་བྱམས་པ་དེ་ལྟར་ཡིན་གསུངས་པ་ལྟར་ཐོག་མར་རང་གི་ཚེ་འདིའི་དྲིན་ཆེན་གྱི་ཨ་མ་ལ་སོགས་པའི་མཛའ་བཤེས་དང་།དེ་ནས་དགའ་ཉེ་གང་ཡང་མ་ཡིན་པའི་བར་མའི་སེམས་ཅན་དང་།དགྲ་རྣམས་ལ་རིམ་བཞིན་དམིགས་ནས་སེམས་ཅན་ཐམས་ཅད་ལའང་དེ་ལྟ་བུའི་བྱམས་པ་བསྐྱེད་དགོས་པ་ཡིན།དེ་ཡང་ད་ལྟ་མ་རྒན་སེམས་ཅན་དེ་དག་ལ་ཚེ་འདིའི་ཟས་གོས་བཏུང་གསུམ་ཕུན་སུམ་ཚོགས་པ་ཕྲན་བུ་རེ་འཛོམས་པ།དེ་ཚེ་རབས་གཏན་གྱི་བདེ་བར་རློམ་གྱིན་ཡོད་པས་དེ་ལྟ་བུའི་བདེ་བ་དེ་ཡང་ཡུད་ཙམ་ནས་འཇིག་འགྲོ་བ་དང་།སྡུག་བསྔལ་གསུམ་གྱི་རང་བཞིན་ལས་མ་འདས་པར་བསམ་ནས།ད་ནི་སེམས་ཅན་དེ་དག་ཐམས་ཅད་གཏན་གྱི་བདེ་བ་དམ་པ་སངས་རྒྱས་ཀྱི་གོ་འཕང་དང་ལྡན་ན་ཅི་མ་རུང་།ལྡན་པ་གྱུར་ཅིགལྡན་པ་བདག་གིས་བྱའོ་བསམ་པའི་བློ་ངམ་ངམ་ཤུགས་ཤུགས་ཤིག་སྐྱེ་དགོས་པ་ཡིན།དེ་ལྟ་བུའི་ཡིད་འོང་གི་བྱམས་པའི་སེམས་དེ་བསྐྱེད་པ་ཡིན་ན།ཕན་ཡོན་ཡང་བརྗོད་ཀྱིས་མི་ལང་བ་ཞིག་ཡོད་པས་གང་ཐུབ་ཅི་ཐུབ་ཀྱིས་སེམས་དེ་བསྐྱེད་པ་ལ་འབད་དགོས།དེ་ཡང་།ཏིང་ངེ་འཛིན་རྒྱལ་པོའི་མདོ་ལས།མཆོད་པ་ཚད་མེད་རྣམ་མང་ཇི་སྙེད་པ།།ཞིང་ནི་བྱེ་བ་ཁྲག་ཁྲིག་གཏམས་སྙེད་དུ།།སྐྱེས་བུ་མཆོག་ལ་མཆོད་པ་དེ་བྱས་པས།།བྱམས་པའི་སེམས་ལ་གྲངས་དང་ཆར་མི་ཕོད།།ཞེས་དང་།རིན་ཆེན་ཕྲེང་བ་ལས་ཀྱང་།རྫིའུ་ཚོས་སུམ་བརྒྱའི་ཁ་ཟས་དག།ཉིན་རེ་དུས་གསུམ་སྦྱིན་པས་ཀྱང་།།བྱམས་པ་ཡུད་ཙམ་ཐང་གཅིག་གི།།བསོད་ནམས་དག་ལ་ཆར་མི་ཕོད།།ལྷ་མི་བྱམས་པར་འགྱུར་བ་དང་།།དེ་དག་ཀྱང་ནི་བསྲུང་བ་དང་།།ཡིད་བདེ་བ་དང་བདེ་མང་དང་།།དུག་དང་མཚོན་གྱིས་གནོད་མེད་དང་།།འབད་པ་མེད་པར་དོན་འཐོབ་དང་།།ཚངས་པའི་འཇིག་རྟེན་སྐྱེ་འགྱུར་ཏེ།།གལ་ཏེ་གྲོལ་བར་མ་གྱུར་ཀྱང་།།བྱམས་ཆོས་ཡོན་ཏན་བརྒྱད་འཐོབ་བོ།།ཞེས་གསུངས་པ་ལྟར།ཕན་ཡོན་ཤིན་ཏུ་ཆེའོ།།དེ་ཡང་སེམས་ཅན་ཐམས་ཅད་བདེ་བ་ལ་འགོད་འདོད་ཀྱི་བློ་དེ་སྐྱེས་ཙམ་གྱིས་མི་ཆོག་པར་སེམས་ཅན་ཐམས་ཅད་སྡུག་བསྔལ་ལས་བསྒྲལ་འདོད་ཀྱི་བསམ་པར་སྙིང་རྗེ་ཡིན་ཞིང་།སེམས་ཅན་ཐམས་ཅད་ལ་ངེས་པར་དུ་སྙིང་རྗེའི་བློ་ཞིག་ཀྱང་བསྐྱེད་དགོས་པ་ཡིན།སྙིང་རྗེ་བསྐྱེད་ཚུལ་ཡང་།བླ་མཆོད་ལས།ཉམ་ཐག་འགྲོ་བ་འདི་ཀུན་བདག་གི་མ།།ཡང་ཡང་དྲིན་གྱིས་བསྐྱངས་པའི་ཚུལ་བསམ་ནས།།སྡུག་པའི་བུ་ལ་བརྩེ་བའི་མ་བཞིན་དུ།།བཅོས་མིན་སྙིང་རྗེ་སྐྱེ་བར་བྱིན་གྱིས་རློབས།།ཞེས་གསུངས་པ་ལྟར།ཚེ་འདིའི་རང་གི་དྲིན་ཆེན་གྱི་ཨ་མ་ལྟ་བུར་ཆ་མཚོན་ན།སྔར་སྐྱེ་བའི་སྡུག་བསྔལ་དུ་མ་ཞིག་མྱངས་པ་དང་།བར་དུ་རྒས་པའི་སྡུག་བསྔལ།ན་བའི་སྡུག་བསྔལ།མཐར་འཆི་བའི་སྡུག་བསྔལ།འཆི་བའི་ཚེ་ཡང་ངན་སོང་གསུམ་ལས་འོས་མེད་པས་དེར་སྐྱེས་ན་སྡུག་བསྔལ་རྣམ་པ་སྣ་ཚོགས་ཤིག་མྱོང་དགོས་པ་དང་།སྡུག་བསྔལ་དེ་དག་གིས་མནར་ཚུལ་སོགས་ཡང་ཡང་བསམ་ན་རང་གི་ཨ་མ་དེ་སྡུག་བསྔལ་ལས་སྐྱོབ་འདོད་ཀྱི་བློ་ཞིག་རང་གི་རྒྱུད་ལ་ངང་གིས་སྐྱེས་འོང་།དེ་ལྟ་བུའི་བློ་དེ་སྙིང་རྗེ་ཡིན་པས་བློ་དེ་སྔར་རང་གི་ཨ་མ་བྱེད་མྱོང་བ་དང་།མ་འོངས་པ་ན་བྱ་བར་འགྱུར་བ།སྐབས་སུ་དྲིན་གྱིས་བསྐྱངས་བའི་ཚུལ་ལ་སོགས་ཡང་ཡང་བསམ་ནས་ཉམ་ཐག་གི་འགྲོ་བ་དེ་རྣམས་ལ་བསྐྱེད་དགོས་པ་ཡིན།དཔེར་ན་མ་གཅིག་ལ་བུ་གཅིག་ལས་མེད་ཅིང་བུ་དེའང་ཕ་མར་བརྩེ་ཞིང་གུས་པ།ཕ་མའི་བཀའ་ལ་ཉན་པ།ཡུལ་མི་ཀུན་གྱི་བསྟོད་ས་ལྟ་བུ་ཞིག་ཡོད།འོན་ཀྱང་དེ་ད་ལྟ་ནད་ཚབ་ཆེན་པོས་མནར་ན་མ་དེས་བུ་དེ་ལ་བཅོས་མ་མ་ཡིན་པའི་སྙིང་རྗེ་ཞིག་བསྐྱེད་པ་ཡིན་པས་དེ་འདྲའི་བློའི་ཚོད་ཅིག་རང་གི་ཨ་མ་དང་།སྤུན་དང་།མཛའ་གྲོགས་དང་།དགྲ་སོགས་ལའང་བསྐྱེད་དགོས་པ་མ་ཟད་ཆོས་ཀྱི་རྩ་བ་ཡང་སྙིང་རྗེ་ཡིན་པ་དང་།སྙིང་རྗེ་དེ་དུས་དང་རྣམ་པ་ཀུན་ཏུ་མེད་དུ་མི་རུང་བ་ཞིག་ཀྱང་ཡིན།དེར་བརྟེན་དཔལ་ལྡན་ཟླ་བ་གྲགས་པས་ཀྱང་དབུ་མ་འཇུག་པ་རྩོམ་པའི་སྐབས་སུ།གང་ཕྱིར་བརྩེ་ཉིད་རྒྱལ་བའི་ལོ་ཏོག་ཕུན་ཚོགས་འདི།།ས་བོན་དང་ནི་སྤེལ་ལ་ཆུ་འདྲ་ཡུན་རིང་དུ།།ལོངས་སྤྱོད་གནས་ལ་སྨིན་པ་ལྟ་བུར་འདོད་གྱུར་པ།།དེ་ཕྱིར་བདག་གིས་ཐོག་མར་སྙིང་རྗེར་བསྟོད་པར་བགྱི།།ཞེས་གསུངས་པ་ལྟར་ཐོག་མར་སྙིང་རྗེ་ཆེན་པོ་ལ་བསྟོད་པ་མཛད་པའི་དགོས་པ་ཡང་དེ་ཡིན།།དེ་ལྟར་གོང་དུ་མ་རྒན་སེམས་ཅན་རྣམས་བདེ་བ་དང་ལྡན་པ་དང་།སྡུག་བསྔལ་དང་བྲལ་བར་གྱུར་ཅིག་བསམ་པའི་བློ་གཉིས་རང་གི་རྒྱུད་ལ་བསྐྱེད་པ་དེ་ཙམ་གྱིས་མི་ཆོག་པ།མ་རྒན་སེམས་ཅན་དེ་དག་ཇི་ལྟར་བྱས་ནས་བདེ་བ་ཐོབ་པ་དང་སྡུག་བསྔལ་ཞི་བ་གཞན་སུ་གང་ལའང་རག་མ་ལས་པ།ང་རང་གཅིག་པུས་བསྒྲུབ་ཐུབ་པར་བྱའོ་བསམ་པའི་སྙིང་སྟོབས་ཀྱི་བློ་ལྷག་བསམ་རྣམ་དག་གམ་སྙིང་ཐག་པ་ནས་བསྐྱེད་ལ།དེ་ལྟར་ན་མར་ཤེས་པའི་འདུ་ཤེས་ཟབ་མོ་ཞིག་ཡོད་ན་དེས་ནི་འགྲོ་བ་མི་ཞིག་ཡིན་ཕྱིན་ཆད་མེད་དུ་མི་རུང་ཞིང་།དུད་འགྲོ་དང་སྲོག་ལྡན་གཞན་རྣམས་ལས་ཁྱད་པར་དུ་འཕགས་པར་བྱེད་པའི་ནང་སེམས་ཀྱི་དངོས་པོ་བླ་ན་མེད་པ་ཇི་སྙེད་ཅིག་རང་རྒྱུད་ལ་སྐྱེ་བར་འགྱུར་ཞིང་།དེ་ལྟ་བུའི་བསམ་པའི་དཔལ་ཡོན་གྱིས་ཆེ་འཛམ་གླིང་ནས་ཆུང་ཁྱིམ་ཚང་གི་བར་དུ་བདེ་སྐྱིད་དང་ཕན་པ་བསྐྲུན་གྱི་ཡོད་ན་མར་ཤེས་ཀྱི་འདུ་ཤེས་ནི་ཤིན་ཏུ་གལ་ཆེ་ཞིང་རིན་ཐང་ལྡན་པའི་བསམ་བློ་འཁྱེར་སོ་གོང་ན་མེད་པ་ཞིག་ཀྱང་ཡིན་ནོ།།